text: Liedeken waarin de ziele IESVM haeren Al noemt, die haer gansch voldoet ende versaedt; Op de wijse: Al hebben de Princen haren vvensch &c. (oft) iesvs mijn lief en niemandt el &c.  (oock op de wijse) Dat nu Iudea haer verblijdt &c. (oock op de wijse) Pastorelle (oft) Het vvas een Herder vroegh op-ghestaen. (oock op de wijse) iesv Corona Virginum (oft) Conditor alme syderum.
  
  1.
  IEsu, mijn Al, en mijnen Een,
  Die ick bemin, en anders gheen:
  Daer ick op stel mijn hert en sin:
  Om dat ick 't in u alle vin.
  2.
  Soete springh-ader vande vreught,
  Die my alleen innich verheught:
  Die sonder sangh oft snaer-ghetier
  Mijn ziele stelt in vol playsier.
  3.
  Ben ick in sieckte of in pijn;
  Iesus is troost en medecijn:
  Hy maeckt een suyver minne-wont;
  Waer door mijn ziele wordt ghesont.
  
  4.
  Praemt my den dorst, of hongers noot;
  Iesus is dranck en Hemels broot:
  Een broot, dat niet en wordt verteert;
  Maer dat den mensch in Godt verkeert.
  5.
  Wat isser, daer mijn ziel af claeght,
  Als sy maer Iesum by haer draeght?
  Den besten pant, den rijckxsten schadt,
  Die oyt een Prins den werelts hadt.
  6.
  Gheen gelt, gheen gout, gheen Coninck-rijck
  Can by mijn Liefste sijn ghelijck:
  Gheen dranck, gheen spijs, gheen soeticheyt
  By Iesus teghenwoordicheyt.
  
  7.
  Iesu, of ick in u soo stondt,
  Dat ick hier noyt gheen vreught en vondt;
  Maer bleef en leefde ten aller tijt
  In u, die 't levens leven zijt!
  8.
  Ick wensche, dat al mijn verstant
  In u mach wesen vast gheplant:
  Soo dat ick niet en ken noch leer,
  Als Iesum, daer ick meede verkeer.
  9.
  Ick wil mijn wille gans gaen uyt,
  Dat ghy die in u wille sluyt:
  Dat ghy mijn lust en sinnen stilt,
  En breeckt den wil, die anders wilt.
  
  10.
  Als ick dan Iesu soo aen-cleef,
  Heb ick een leven, daer ick leef;
  Een waerheydt, daer ick vast in staen;
  Een wegh, waer door ick recht mach gaen.
  FINIS